b'\n_START_ARTICLE_\nPrekyba dramblio kaulu\n_START_PARAGRAPH_\nPrekyba dramblio kaulu \xe2\x80\x93 prekyba drambli\xc5\xb3 durklais (dramblio kaulu). Ji turi ilg\xc4\x85 istorij\xc4\x85, ta\xc4\x8diau XX a., susir\xc5\xabpinus drambli\xc5\xb3 skai\xc4\x8diaus ma\xc5\xbe\xc4\x97jimu, buvo prad\xc4\x97ta reguliuoti ir galiausiai u\xc5\xbedrausta 1989 m. CITES konvencijos pagalba.\n_START_SECTION_\nIstorija\n_START_PARAGRAPH_\nManoma, kad pirmieji prad\xc4\x97j\xc4\x99 organizuot\xc4\x85 prekyb\xc4\x85 dramblio kaulu buvo finikie\xc4\x8diai. Viduram\xc5\xbeiais prekyba drambli\xc5\xb3 durklais vyko tarp Europos ir Centrin\xc4\x97s Afrikos. XX a. prad\xc5\xbeioje dramblio kaulo paklausa stipriai i\xc5\xa1augo, atsirado pirmieji j\xc4\x85 reguliuojantys susitarimai. 1900 m. Afrikoje kolonij\xc5\xb3 turin\xc4\x8dios Europos \xc5\xa1alys pasira\xc5\xa1\xc4\x97 susitarim\xc4\x85, draud\xc5\xbeiant\xc4\xaf prekiauti lengvesniais nei 5 kg durklais, taip siekdamos sustabdyti jaun\xc5\xb3 drambli\xc5\xb3 \xc5\xbeudym\xc4\x85, ta\xc4\x8diau jis ne\xc4\xafsigaliojo. Dar kart\xc4\x85 tas pats reikalavimas buvo priimtas 1933 m., ta\xc4\x8diau praktikoje nebuvo veiksmingas ir prekyba po Antrojo pasaulinio karo toliau augo. A\xc5\xa1tuntajame ir devintajame de\xc5\xa1imtmetyje dramblio kaulo paklausa pasiek\xc4\x97 did\xc5\xbeiausi\xc4\x85 lyg\xc4\xaf: kasmet Afrikos \xc5\xa1alys eksportuodavo apie 1000 ton\xc5\xb3 durkl\xc5\xb3, daugiausiai \xc4\xaf Japonij\xc4\x85, Europ\xc4\x85 ir \xc5\xa0iaur\xc4\x97s Amerik\xc4\x85. \xc5\xa0iuo laikotarpiu Kenijoje, Tanzanijoje, Ugandoje ir kitose Afrikos \xc5\xa1alyse drambli\xc5\xb3 skai\xc4\x8dius stipriai suma\xc5\xbe\xc4\x97jo._NEWLINE_Siekiant i\xc5\xa1saugoti nykstan\xc4\x8dius dramblius, 1989 m. vykusiame CITES konvencijos susirinkime \xc5\xa1ie gyv\xc5\xabnai buvo perkelti \xc4\xaf grie\xc5\xbe\xc4\x8diausi\xc4\x85 pirm\xc4\x85j\xc4\x85 kategorij\xc4\x85, taip u\xc5\xbedraud\xc5\xbeiant tarptautin\xc4\x99 prekyb\xc4\x85 j\xc5\xb3 dalimis, \xc4\xafskaitant ir dramblio kaul\xc4\x85. Tam pritar\xc4\x97 did\xc5\xbeioji dauguma valstybi\xc5\xb3, i\xc5\xa1skyrus kelias Afrikos \xc5\xa1alis. Pastarosios v\xc4\x97liau siek\xc4\x97 su\xc5\xa1velninti draudim\xc4\x85, argumentuodamos, kad drambli\xc5\xb3 populiacijos auga, o prekyba dramblio kaulu pad\xc4\x97t\xc5\xb3 \xc5\xa1alims gauti papildom\xc5\xb3 pajam\xc5\xb3. 1997 m. CITES pirm\xc4\x85 kart\xc4\x85 leido Zimbabvei, Botsvanai ir Namibijai parduoti sukauptas dramblio kaulo atsargas Japonijai. Pana\xc5\xa1us leidimas buvo priimtas ir 2002 m._NEWLINE_Nepaisant draudimo, dramblio kaulas i\xc5\xa1lieka svarbia preke tarptautin\xc4\x97je juodojoje rinkoje.'